CELEX: 32018D1492
Language: mt
Date: 2018-10-02 00:00:00
Title: Deċiżjoni ta' Implimentazzjoni tal-Kunsill (UE) 2018/1492 tat-2 ta' Ottubru 2018 li tawtorizza lir-Repubblika tal-Latvja biex tintroduċi miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

8.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 252/42
               
            
         DEĊIŻJONI TA' IMPLIMENTAZZJONI TAL-KUNSILL (UE) 2018/1492
         tat-2 ta' Ottubru 2018
         li tawtorizza lir-Repubblika tal-Latvja biex tintroduċi miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Skont l-Artikolu 193 tad-Direttiva 2006/112/KE, kwalunkwe persuna taxxabbli li twettaq forniment taxxabbli ta' merkanzija jew servizzi hija, bħala regola ġenerali, responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
                  
               
                     (2)
                  
                  
                     Skont il-punt (j) tal-Artiklu 199a(1) tad-Direttiva 2006/112/KE, l-Istati Membri jistgħu jipprevedu li l-persuna responsabbli għall-ħlas tal-VAT fuq il-fornimenti ta' metalli parzjalment maħduma ferrużi u mhux ferrużi tkun il-persuna taxxabbli li lilha jsir il-forniment (“il-mekkaniżmu tar-reverse charge”). Il-Latvja ma għamlitx użu minn din l-għażla.
                  
               
                     (3)
                  
                  
                     Il-Latvja reċentement skopriet riskju għoli ta' frodi tal-VAT fis-settur tal-metalli parzjalment maħduma ferrużi u mhux ferrużi u għalhekk tixtieq tintroduċi l-mekkaniżmu tar-reverse charge għall-fornimenti domestiċi ta' dawk il-prodotti.
                  
               
                     (4)
                  
                  
                     Skont l-Artikolu 199a(1) tad-Direttiva 2006/112/KE, il-mekkaniżmu tar-reverse charge jista' jiġi applikat sal-31 ta' Diċembru 2018 u għal perjodu minimu ta' sentejn. Billi l-kundizzjoni tal-perjodu ta' sentejn ma tistax tiġi ssodisfata aktar, il-Latvja ma tistax tapplika l-mekkaniżmu tar-reverse charge abbażi tal-punt (j) tal-Artikolu 199a(1) ta' dik id-Direttiva.
                  
               
                     (5)
                  
                  
                     B'ittra rreġistrata mal-Kummissjoni fid-9 ta' April 2018, il-Latvja talbet, taħt l-Artikolu 395(2) tad-Direttiva 2006/112/KE, awtorizzazzjoni biex tintroduċi miżura speċjali li tidderoga mill-Artikolu 193 ta' dik id-Direttiva sabiex tagħmel ir-riċevitur responsabbli għall-ħlas tal-VAT għall-fornimenti ta' metalli parzjalment maħduma ferrużi u mhux ferrużi.
                  
               
                     (6)
                  
                  
                     F'konformità mat-tieni subparagrafu tal-Artikolu 395(2) tad-Direttiva 2006/112/KE, b'ittra datata l-4 ta' Mejju 2018, il-Kummissjoni bagħtet it-talba magħmula mill-Latvja lill-Istati Membri l-oħra. B'ittra datata s-7 ta' Mejju 2018, il-Kummissjoni nnotifikat lil-Latvija li kellha l-informazzjoni kollha meħtieġa biex tqis it-talba.
                  
               
                     (7)
                  
                  
                     Skont l-informazzjoni pprovduta mil-Latvja, ġew identifikati skemi ta' frodi tal-VAT fis-settur tal-prodotti tal-metall. Għalkemm il-Latvja introduċiet għadd ta' miżuri konvenzjonali biex tiġi miġġielda l-frodi tal-VAT, il-Latvja tqis li jeħtieġ li jiddaħħal il-mekkaniżmu tar-reverse charge għall-fornimenti ta' metalli parzjalment maħduma ferrużi u mhux ferrużi sabiex jiġi evitat it-telf ta' dħul mill-VAT għall-baġit pubbliku.
                  
               
                     (8)
                  
                  
                     Għalhekk, jenħtieġ li l-Latvja tiġi awtorizzata tapplika l-mekkaniżmu tar-reverse charge għall-fornimenti ta' metalli parzjalment maħduma ferrużi u mhux ferrużi għal perjodu limitat.
                  
               
                     (9)
                  
                  
                     Il-miżura speċjali ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tal-VAT,
                  
               ADOTTA DIN ID-DEĊIŻJONI:
         
            Artikolu 1
            B'deroga mill-Artikolu 193 tad-Direttva 2006/112/KE, il-Latvja hija awtorizzata tinnomina r-riċevitur tal-fornimenti bħala l-persuna responsabbli għall-ħlas tal-VAT fil-każ tal-fornimenti ta' metalli parzjalment maħduma ferrużi u mhux ferrużi.
         
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
            Din id-Deċiżjoni għandha tiskadi fil-31 ta' Diċembru 2018.
         
         
            Artikolu 3
            Din id-Deċiżjoni hija indirizzata lir-Repubblika tal-Latvja.
         
         
            Magħmul fil-Lussemburgu, it-2 ta' Ottubru 2018.
            
               
                  Għall-Kunsill
               
               
                  Il-President
               
               H. LÖGER
            
         
         
            (1)  ĠU L 347, 11.12.2006, p. 1.